ابو حسن شعرانی

ابو حسن بن محمد بن غلام شعرانی طہرانی (1320ھ – 1393ھ) ایک شیعہ ایرانی عالمِ دین ، مصنف اور مترجم تھے ۔
 ولادت اور ابتدائی زندگی 
ان کی ولادت 1320 ہجری میں تہران میں ایک ایسے خانوادے میں ہوئی جو علم، فضل اور تقویٰ میں معروف تھا۔
ان کے والد محمد علم و فضل کے حامل شخص تھے۔
ابو حسن شعرانی آخوند ملا فتح‌اللّٰه کاشانی (مصنفِ تفسیرِ منہج الصادقین) کے احفاد میں سے تھے۔
 تعلیم 
 بچپن ہی سے انھوں نے عربی زبان، قرآنِ کریم اور تجوید کی تعلیم اپنے والد سے حاصل کی۔

 بعد ازاں وہ مدرسہ فخریہ (مدرسہ خان مروی) تہران میں داخل ہوئے اور وہاں اپنی تعلیم جاری رکھی۔

 کچھ عرصے کے لیے قم مقدسہ گئے تاکہ وہاں کے علما کے دروس میں شرکت کر سکیں۔

 1346ھ میں وہ نجف اشرف ہجرت کر گئے اور وہاں آیت‌ اللّٰه ابو تراب خونساری کے درس میں شریک ہوئے۔
 بعد ازاں وہ تہران واپس آئے اور آخری عمر تک تدریس، تحقیق اور تصنیف میں مصروف رہے۔
 تصانیف 
 1. المدخل إلى عذب المنهل – اصولِ فقہ پر مقدمہ، جو ان کے شرح کفایة الأصول کا تعارف ہے۔
 2. منهل الرواية على أولي الدراية من مشرع الكفاية – محمد کاظم خراسانی کی کفایة الأصول پر شرح۔
 3. ترجمة وشرح تبصرة المتعلّمين – ابن المطہر حلی کی تبصرة المتعلّمين فی أحکام الدین کا فارسی ترجمہ و شرح۔
 4. شرح كشف المراد – ابن المطہر حلی کی كشف المراد في شرح تجريد الاعتقاد پر فارسی شرح۔ 
 5. راه سعادت – فارسی میں نبوّتِ خاصہ کے اثبات پر تصنیف۔ 
 6. دمع السجوم في ترجمة نفس المهموم – عباس قمی کی کتاب نفس المهموم کا عربی سے فارسی ترجمہ۔ 
 7. فلسفهٔ اولی یا مابعد الطبیعه – فلسفۂ اوّلی (مابعد الطبیعیات) پر فارسی تصنیف۔
 8. امام علی صدای عدالت انسانی – جارج جرداق کی کتاب الإمام علي صوت العدالة الإنسانيّة کا فارسی ترجمہ، تنقیدی تعلیقات کے ساتھ۔ 
 وفات 
طبیعت بگڑنے کے باعث انھیں علاج کے لیے جرمنی کے ایک اسپتال بھیجا گیا، مگر ڈاکٹروں کی کوششیں کارگر نہ ہو سکیں اور وہ 7 شوال 1393ھ کو وفات پا گئے۔
بعد از وفات، ان کا جسدِ خاکی جرمنی سے تہران منتقل کیا گیا، جہاں ان کا شاندار جنازہ ادا کیا گیا اور انھیں عبد العظیم حسنی کے مزار کے قریب (جنوبی تہران) میں سپردِ خاک کیا گیا۔

 حوالہ جات 

 کتابیات 
 الذريعة إلى تصانيف الشيعة. آغا بزرگ الطهراني، طبع بيروت - لبنان، 1403 هـ / 1983 م، منشورات دار الأضواء.
 مكتبة العلّامة الحلّي. عبد العزيز الطباطبائي، طبع قم - إيران، شوّال 1416 هـ، منشورات مؤسسة آل البيت لإحياء التراث.

زمرہ:ایرانی مترجمین
زمرہ:فقہا
زمرہ:علمائے شیعیت
زمرہ:تہران کی شخصیات
زمرہ:ویکی ڈیٹا والے صفحات
زمرہ:1975ء کی وفیات
زمرہ:صفحات مع استعمال P19 خاصیت
زمرہ:تہران میں پیدا ہونے والی شخصیات
زمرہ:1902ء کی پیدائشیں
زمرہ:1320ھ کی پیدائشیں
زمرہ:1393ھ کی وفیات
زمرہ:1973ء کی وفیات
زمرہ:1903ء کی پیدائشیں
زمرہ:مترجمین قرآن